Kalahari-reën: ‘Sy beker van genade loop oor’Johnnie Human. Foto: Christine Kruger Christine Kruger het die foto van haar pa geneem waar hy uit die reënmeter drink en dit op Facebook gedeel. Dit het soos ŉ veldbrand versprei. Christine en ander lede van die familie het oor die feestyd op haar ouers se plaas, Doogedruin naby Upington, gekuier. “Dit was ŉ droë seisoen en hierdie reën was regtig genade. Op 80-jarige ouderdom is so iets ŉ baie groter geskenk as wat iemand fisies vir jou kan gee. Dit is dankbaarheid en nederigheid, want hulle is totaal afhanklik daarvan. Daar is baie gebid.” Kruger sê haar pa-hulle boer met dorpers en bonsmaras. “As jy nie iets het om vir jou diere te gee om te eet nie en dit is so warm, dan is reën ŉ baie groot seën.” Volgens Kruger is die gemiddelde reënval in die area sowat 250 mm per jaar. “Om dus so baie reën in drie weke te kry, is regtig net genade.” Inwoners van die Kalahari en ander dele van die Noord-Kaap juig nadat goeie reën sedert Maandag oor dele van die streek geval het. Volgens Marco Bosch het dit gister in ŉ kort ruk sowat 55 mm gereën net buite Postmasburg. Hy het op die Facebook-groep Reënval in SA foto’s gedeel. Volgens Sarel Bester, wat 30km noord van Vryburg in Noordwes bly, het dit die afgelope drie dae 110 mm gereën. Annelize Van der Merwe het gesê die plaas Kalkbult, in die Kalahari-Wes-gebied naby Noenieput, is met 75 mm geseën. Koffiefontein, in die suidweste van die Vrystaat, het die afgelope drie dae glo minstens 46mm reën gekry. Marco Bosch het die foto’s gedeel: